हिंडनबर्ग रिपोर्ट के बाद से ग्रुप का मार्केट कैप 61.6% गिरा, सेंसेक्स 141 अंक गिरकर बंद
BSE NSE Sensex Today, Stock Market Latest Updates भारतीय शेयर बाजार में आज शुक्रवार (24 फरवरी 23) को गिरावट देखने को मिल रही है। सेंसेक्स 150 अंक से ज्यादा गिरकर 59,450 के करीब कारोबार कर रहा है।
भारतीय शेयर बाजार में हफ्ते के पांचवें और आखिरी कारोबारी दिन, यानी शुक्रवार (24 फरवरी 23) को गिरावट देखने को मिली। सेंसेक्स 141 अंक गिरकर 59,463 के स्तर पर बंद हुआ। निफ्टी भी 45 अंक टूटकर 17,465 के स्तर पर बंद हुआ। सेंसेक्स के 30 शेयरों में से 16 में गिरावट और 14 में तेजी रही।
अडाणी एंटरप्राइजेज का शेयर 5.11% गिरा
अडाणी ग्रुप के 10 शेयरों में से 8 में गिरावट रही। ग्रुप की फ्लैगशिप कंपनी अडाणी एंटरप्राइजेज का शेयर 5.11% गिरा। इसके अलावा अडाणी ट्रांसमिशन, पावर, टोटल गैस और ग्रीन एनर्जी में 5-5% की गिरावट रही। वहीं NDTV में 4.22%, अडाणी विल्मर में 2.22% और ACC में 0.032% की गिरावट देखने को मिली। सिर्फ अडाणी पोर्ट्स में 1.44% और अंबुजा सीमेंट में 2.26% की तेजी रही।
हिंडाल्को-M&M निफ्टी-50 के टॉप लूजर 
अडाणी एंटरप्राइजेज, हिंडाल्को, M&M, JSW स्टील, टाटा स्टील, टाटा मोटर्स, LT और आयशर मोटर्स समेत निफ्टी-50 के 26 शेयरों में गिरावट देखने को मिली। ONGC, अडाणी पोर्ट्स, एशियन पेंट्स, डिविस लैब, अपोलो हॉस्पिटल, कोल इंडिया और बजाज फिनसर्व समेत निफ्टी के 24 शेयरों में तेजी रही।
मेटल सेक्टर में सबसे ज्यादा 3% की गिरावट
NSE के 11 सेक्टोरल इंडेक्स में से 10 में गिरावट देखने को मिली। मेटल सेक्टर में सबसे ज्यादा 3% की गिरावट रही। बैंक, ऑटो, फाइनेंशियल सर्विसेज, FMCG, IT, मीडिया, PSU बैंक, प्राइवेट बैंक और रियल्टी सेक्टर में भी गिरावट देखने को मिली। सिर्फ फार्मा सेक्टर में मामूली तेजी रही।
हिंडनबर्ग रिपोर्ट के बाद से ग्रुप का मार्केट कैप 61.6% गिरा
अडाणी ग्रुप को लेकर 24 जनवरी को हिंडरबर्ग की रिपोर्ट आने के बाद से ग्रुप का मार्केट कैप 61.6% या 11.8 लाख करोड़ रुपए घटकर अब 7.4 लाख करोड़ रुपए हो गया है। हिंडनबर्ग ने अपनी रिपोर्ट में कहा था कि ग्रुप के सात शेयर 85% से जायादा ओवरवैल्यूड है।
ग्रुप के शेयरों में अडाणी टोटल गैस का शेयर सबसे ज्यादा टूटा है। ये पिछले 21 सेशन में 20 सेशन में लोअर सर्किट पर बंद हुआ है। गुरुवार के 5% नुकसान के बाद, स्टॉक अब 25 जनवरी से अपने मूल्य का लगभग 80% खो चुका है।
24 जनवरी को इसका मार्केट कैप 4.3 लाख करोड़ रुपए था जो अब 87,242 करोड़ रुपए पर आ गया है। अडाणी ग्रीन एनर्जी और ट्रांसमिशन को करीब 73% का नुकसान हुआ है। अडाणी एंटरप्राइजेज, पिछले एक महीने में अपने मूल्य का लगभग 60% खो चुकी है।
गुरुवार को भी गिरकर बंद हुआ था बाजार
भारतीय शेयर बाजार में गुरुवार (23 फरवरी 23) को गिरावट देखने को मिली थी। सेंसेक्स 139 अंक गिरकर 59,605 के स्तर पर बंद हुआ। निफ्टी में भी 30 अंकों की गिरावट रही। यह 17,523 के स्तर पर बंद हुआ। लगातार पांचवें दिन मार्केट में यह गिरावट आई थी। सेंसेक्स के 30 शेयरों में से 17 में गिरावट और 13 में तेजी रही।